סילס הבירה

העיר סילס היא בירת פוביה, העיר המרכזית בכוכב וביקום כולו.
בעיר נמצא ארמונו הקבוע של קיסר פוביה מושל היקום, נציגויות מרכזיות של כל גלקסיה, מושב ההנהגה הקילגונית ועוד מוסדות מפוארים רבים. היא אחת הערים העתיקות בפוביה, ומועד ייסודה הוא פחות ממאה שנים לאחר נחיתת המתיישבים הראשונים.

**היסטוריה של העיר**

**תקופת ההתיישבות**

היא הוקמה במפגש בין שלושה נהרות על יד הים על ידי החלוצים הראשונים שהחלו ליישב את הכוכב כולו. הם נמשכו למקום משום מרכזיותו – בין הנהרות וריבוי העץ בסביבה.
ההתיישבות בראשיתה הייתה בת כמה עשרות בתים ונקראה טיוננט – בית חם והיא שכנה באזור רובע התיאטראות המודרני איפה שכיום קיים שחזור שלה. מהר מאוד ההתיישבות גדלה משום שהפכה לצומת מסחר משמעותי בו התגוררו עשרות אלפי אנשים ששלחו את העץ במעלה הנהרות ומהר מאוד החלו לשנע סחורות נוספות. חמישים שנה לאחר ייסוד העיר העתיק פוקוס מלך המתיישבים את מושבו לעיר ובנה את הטירה השחורה - מקום מושבם העתיק של קיסרי פוביה.
אוכלוסיית העיר גדלה לכמיליון תושבים שכן הייתה מרכז השלטון של הכוכב ושכונות נבנו מעבר לנהר ובאיים באמצעו.

**תקופת אלף האדונים וארבע הממלכות**

תקופת הפיצול, אשר בה התפרק השלטון המרכזי הפוביאני המרוכז בעיר הורידה מחשיבותה של העיר, אשר נשארה מרכז כוהני פולחן הקיסר אך כבר לא של שליט העולם כולו. באלף השנים של תקופת המדינות הלוחמות העיר החליפה ידיים לפחות עשרים פעמים אך מעולם לא נשרפה או נשדדה. היא הייתה מרכז הסחר של האימפריה ומרכז פולחן צאצאי פיניק אשר גרו בעיר בשכונת האצילים על האי בין שלושת הנהרות ולכן הייתה בעלת חשיבות לכל הצדדים.
בתקופת ארבעת המלכים בה הצליחו אדוני פנליל, מירה, מובר ושר ליצור ארבע ממלכות בכוכב כולו הגיעה העיר למעמד מיוחד שכן העיר חולקה בין ארבע הממלכות כאשר כל ממלכה שלטה בחלק שנחסם על ידי שני נהרות. הוקמה בעיר אוניברסיטה, נמלים ענקיים, בתי הופעות ומסעדות רבות ומצוינות וזה היה תור הזהב העתיק שלה. שיאו היה באיחוד פוביה העתיק תחת המלך פיניק השני, המלך הראשון על כל הכוכב מאז פוקוס, עם זאת שיא זה היה קצר.

**תקופת הכיבוש ההליסטי**

בשנה ה-30 למלכות פיניק פלשה האימפריה ההליסטית לכוכב פובר, שעבדה אותו וצירפה את גורלו לגורל היקום.
בפלישה העיר ניזוקה מאוד ורבים מהמבנים הייחודיים בה נהרסו. תושבים רבים נהרגו וקטנה חשיבות הפוליטית שכן הבוטנים שמונו על ידי הקיסר ההליסטי למשול בכוכב עשו זאת מן העיר החדשה ספטה בדרום. בני פיניק – האצולה העתיקה נרדפו וגורשו ממקום מושבם העתיק באי הנהר והתפזרו בכל רחבי הכוכב. כך נמשך המצב, אוכלוסיית העיר הצטמצמה למאה אלף ראשים עד מענק הבוגונות לעם הפוביאני, במסגרתו הוענקה ריבונות למנהיג פוביה אשר היה מבני פיניק. העיר הייתה תחת ריבונותו, ולשם העביר את חצרו וישב בטירה השחורה. אז גדלה שוב אוכלוסיית העיר וחזרה להיות מרכז מדיני.
מאה שנים אחר כך, במלחמת העצמאות הפוביאנית העיר הופצצה קלות על ידי הכוחות הבוטנים והאגנסים אך באופן כללי לא ניזוקה ומעתה הייתה שוב לבירת העולם כולו.

**תקופת הממלכה החדשה**

הסולוס פיביוס – ה"קיסר" הראשון לעת החדשה סידר מחדש את השלטון לפוביה מהעיר המתכונת העתיקה, כך שכל דוכס שולט ברבע ממנה, בעוד ארמונו שלו נמצא על אי באמצע הנהר. התחילה בעיר תקופה שכונתה "הבנייה החדשה" משום שבעיר כולה החלו להתרומם מגדלים ומבנים חדשים, שמהווים את רובם המכריע של המבנים הנמצאים בעיר כיום. עד לתקופה זו העיר השתרעה לאורך הנהרות והדלדלה עד שנעלמה אל פנים הארץ. היו מספר ערי פרברים מבודדות מן העיר על ראשי הגבעות אשר היו מיושבות מאז ימי קדם – גבעת העצים, גבעת האוניברסיטה וגבעת המשרפה. כל אלו סופחו אל סילס ועם השנים אף נוצר רצף בנוי שהקיף את הגבעות העתיקות. העיר חולקה לרבעים מוגדרים שהוגדרו למטרות שונות. אזורי השלטון היו בעיקר על האיים הפזורים באמצע הנהר. אסיפת העולם אשר בה ישבו נציגים מטעם כל פיורד נבנתה על אי בפה נהר סילס אשר ידוע מאז בשם אי האסיפה, מצודת השלטון ממנה נוהל היקום כולו נבנתה על האי דוס פיניק, בין הנהרות היכן שגרו מאז ימי קדם בני פיניק, וארמון הקיסר נבנה על האי המלכותי בין אי האסיפה לבין דוס פיניק.
סילס הייתה לעיר נמל משגשגת והיו לה מתקני נמל רבים אשר התפזרו בכולה. חלקם על גדות הנהרות הנפרדים אך ריכוזם המשמעותי ביותר היה קרוב לשפך הנהר.

עם עלייתה לגדולה של ממלכת פוביה ביקום הוקמו בעיר האוניברסיטה למדעי החלל ברובע הקילגוני, נציגות של ליגת הסחר של האינדיגו ונציגויות רבות של כוכבים שונים ביקום. התכנון המרכזי של העיר החל להיעלם והיו בעיות תעבורה קשות.

**מערכת המבנים הדינאמית**

הקיסר סמיהאן הקים בעיר את ראשיתה של מערכת המבנים הדינמית, במסגרתה הוכנסו לראשונה לעיר מבנים נעים אשר נודדים בעיר לפי הביקוש בשירותיהם. עם השנים יותר ויותר מבנים נהפכו לדינאמיים עד שנותר מר קטן של ״איים״ נייחים מסביבם נדדו הבניינים. המערכת בעלת מורכבות אדירה שכן היא מתאמת את התנועה של מקומות לינה, עבודה ובילוי של אינספור אנשים. ניהול תנועת הבניינים מתבצע על פי מספר עקרונות; הראשון: העיר מחולקת למקבצים של 1,000 בתים שבאופן כללי נשארים מקובצים יחדיו. השני: המקבצים השונים זוכים לחשיפה שוויונית למקומות הנחשקים של העיר (ראשי גבעות, גדות הנהרות) בתוך הרובע שלהן - כלומר התחלופה נעשית בעיקרה בתוך כל רובע של העיר ולא ביניהם (או באיי הנהר - "הרובע החמישי"). השלישי - תערוכות ומתחמים מסחריים משתלבים בתוך המקבצים (ונודדים בין הרובעים) בצורה שוויונית. כך, מקבץ נתון עשוי להיות פרוס בצורת מעגל סביב מיצג פארק מזרקה נודד וחנויות של תאגיד מסוים בלב העיר בשבוע אחד ולהפרס כמגדל יחיד בן 500 קומות על שפת הנהר בשבוע שאחריו. המטרה של מערכת המבנים הדינאמית היא למזער את הצורך של אדם לעלות על כלי תחבורה למקום אחר בעיר, וזאת על ידי החלפה מתמדת של הגירויים אשר הוא חשוף אליהם - אשר הוא לא מספיק למצות עד שהם מתחלפים. במצבים בהם יש צורך לעזוב את המקבץ למרחק ארוך, לצורך פגישה דחופה במקום רחוק או ביקור באחד מהאיים הלא ניידים של העיר ישנה מערכת ענפה של רכבות אל-עצור שחוצות את העיר בדקות ספורות. ישנם אינספור מקבצים ייחודיים אשר ניתן לבחור על פי מאפייני העדפה אישית של מיקומים מועדפים, סוגי בילוי ושכנים.